**מוטיבציה ולמידה מרחוק**

טיפוח מוטיבציה בקרב תלמידים הוא המהות הפנימית של החינוך.

בימי שגרה טיפוח המוטיבציה מאתגר, ועל אחת וכמה בימים של קורונה – ימים של בידוד וריחוק, ימים של למידה אחרת.

ברשימה שלפניכם, אתייחס לאתגרים שמזמנת עימה הלמידה מרחוק למורים ולתלמידים, בעיקר בתהליך הרתימה ויצירת המוטיבציה בקרב תלמידים מאתגרים, שגם השגרה קשה עליהם. בנוסף, אציע מספר כיווני חשיבה ופתרונות אפשריים, מהם תוכלו לבחור את המתאימים והנכונים לכם ולתלמידיכם.

**למידה מרחוק מייצרת מרחק – מגדילה את הפערים**

**המעבר ללמידה מרחוק הוא אתגר עבור המורים, ולא פחות מכך עבור התלמידים:**

**תלמיד: אתגר הלמידה** - התלמידים נדרשים למוטיבציה פנימית, למשמעת עצמית וללמידה עצמאית.

תגובות התלמידים ללמידה מרחוק ולדרישותיה המשתנות, מגוונות ושונות: התלהבות, אדישות, ניתוק, התעלמות, חסימת הודעות, נמצאים בזום אבל נעלמים, תופשים מקום מרכזי ואף משתלטים על שיח קבוצתי, לא מתמידים, מתייאשים ועוד.

התלמידים, בעת הזו, נדרשים להתמודד עם משימות סינכרוניות וא-סינכרוניות היוצרות עומס והתנגשות בין משימות. חלק מהמשימות משעממות, לחלקן נדרש תיווך (לא כולם יודעים ללמוד לבד וחלקם זקוקים לתיווך ואפילו משמעותי), וחלק מהמשימות דורשות הבהרה – תלמידים המתקשים בהבנת השאלות ו/או התכנים הנשלחים, מבטאים חוסר מוטיבציה. זאת ועוד, קשה ללמוד מהבית, בוודאי במציאות הנוכחית, לא כל התלמידים משתלטים על הטכנולוגיה שנקרתה בדרכם והקשר האישי משתנה, כמעט ללא הכר.

זאת ועוד, המציאות מעיקה ולא תמיד מייצרת פנויות ללמידה: הטלוויזיה פתוחה ללא הפסקה והדיווחים על חולים ומתים אינם מרפים, היום והלילה מתחלפים – רבים מהילדים יצאו מהמסגרת ומרגישים ב"חופשה" והמשימות הלימודיות נראות מעיקות ו/או לא מחייבות, היציאה מהמסגרת מקשה על ההתעוררות בבוקר ועל ההצטרפות לשיעור המקוון,

ישנם תלמידים שלא רוצים לאכזב את המורים ו/או לא יודעים כיצד להתמודד עם מציאות הלמידה החדשה ובוחרים לנתק קשר – לא לענות לשיחות טלפון, להתעלם מהודעות, לנתק טלפונים, לחסום מורים. זוהי סיטואציה המקשה על התלמיד מבחינה רגשית, מקשה על המורה לעקוב ולסייע ומחייבת אותו לפנות להורים, ההורים לעתים לא פנויים לסייע וכועסים על ילדיהם ונוצר מעגל של תסכול וכעס.

**מורה: אתגר ההוראה** – מורים רבים התגייסו למתן מענה ללמידה מרחוק. המורים נדרשו ליצירתיות, להתמודדות עם שינויים מהירים ללא תקופת הסתגלות ולעבודה עם טכנולוגיה לא מוכרת, על יתרונותיה ואתגריה. הצורך הזה, להמציא את עצמך מחדש כמורה, בשגרה חדשה שעדיין לא הומצאה לה פדגוגיה, מביאה עימה הזדמנויות להתחדש, אבל גם לא מעט קשיים, אתגרים ותסכל.

מעבר לחששות מההתמודדות עם הלא מוכר והפחד מכישלון, עננת השכר, אם ישולם ואם לאו, רובצת גם היא מעל ראשם של המורים. יתרה מכך, חלק מהמורים נדרשים לעבוד מהבית, ובה בעת לתמוך במשפחה הגרעינית שלהם, בילדים ובבני הזוג, ונדרשים ללמד, לעתים ללא תנאים מאפשרים של שקט ומרחב.

**קשר מורה תלמיד: אתגר הדיאלוג** – דיאלוג איכותי וקשר טוב בין מורה לתלמיד חשוב מאוד בימים שגרה, ובוודאי בימים האלו. קשר טוב בשגרה מסייע ליצירת מחויבות מרחוק, אך לא די בו. נדרש להבנות את הקשר מחדש שכן הוא השתנה: את מבט העיניים, המגע והקרבה הפיזית, מחליף המחשב או טלפון נייד. ואילו, תיווך השיח, בלמידה מרחוק, נעשה ע"י השומע בלבד, מתוך עולמו, ניסיונו והמצב הרגשי-נפשי שבו הוא נמצא ויש להקפיד ולוודא שהמסרים שבחרנו להעביר אכן נקלטו נכון. בנוסף, זוהי תקופה מאתגרת רגשית, ומלווה בפגיעות ולעתים בעצבנות ובחוסר סבלנות – מזמינה אתכם להיות קשובים, לזהות את הניואנסים הדקים ולשים לב לפרטים ולתגובות.

יתרה מכך, עבור חלק מהמורים הקשר עם התלמידים הוא נקודת חוזק בימים של שגרה ולפתע, דווקא הנקודה הזו הופכת מאתגרת ומעוררת תחושות של חוסר אונים, כישלון וויתור. אני מזמינה אתכם להמציא את עצמכם מחדש ולסייע גם לעמיתיכם לייצר מוטיבציה ולסייע להם להתחבר ולהקשר מחדש לתלמידים. מורה עם מוטיבציה יוכל להצמיח תלמיד עם מוטיבציה – אי אפשר אחרת. למנהלים ולרכזים אני מציעה למפות את המורים ולמפות את התלמידים, ולסייע בהבניית מענים ממוקדים, בהתאם לצרכים, כפי שאפרט בהמשך.

**קשר עם הבית: לחיות במציאות חדשה** - לצד הניסיון לתווך להורים ולהיעזר בהם לרתימת התלמידים, חשוב להבין שהמציאות מורכבת.

זו אינה חופשה וזו אינה שגרה: כל המשפחה הגרעינית בבית; רבים הוצאו לחל"ת ודואגים לפרנסה; תחושות תסכול, חוסר וודאות, דאגה, לחץ ועייפות מקצינות ולעתים מתבטאות בחוסר סבלנות ובתחושה של חוסר שליטה – בעיקר על המתבגרים.

לא בכל הבתים יש מחשבים, או מחשבים תקינים או איכותיים מספיק – לחלק מחשבים איטיים ומיושנים וזה דורש יותר עבודה, יותר זמן ובעיקר מעצבן ומעורר תסכול.

יתרה מכך, קשה מאוד ללמוד כשכולם בבית – לא לכולם חדר פרטי אליו יוכלו להיכנס וללמוד בשקט.

עוד, יש לזכור כי חלק מההורים עובדים והילדים נשארים לבדד בבית. זו מורכבות שדורשת משמעת עצמית גבוהה יותר ומחייבת חלק מהתלמידים להשגיח על האחים שלהם ולמלא את מקום ההורים. ישנם גם תלמידים העובדים בעת הזו (בעיקר במשולחים).

בנוסף לכל אלו, ההורים, כמו כולנו, מוצפים במידע ובהודעות, וישנם הורים המגיבים להודעות המורים בכעס ובזלזול "מה הם חושבים לעצמם, אני עובדת אצלם? אני מכירה את החומר הלימודי?" חלק מהכעס הוא תוצר של תסכול, כאשר ישנם הורים שלא יכולים מבחינה לימודים לעזור לילדיהם ואין שיעורים פרטיים.

ההורים מתוסכלים, מתקשים לסייע ולעתים יוצרים תסכול בקרב המורים.

**כלים לתקשורת מרחוק: העדר דיפרנציאליות -** עת הפציעה הלמידה מרחוק, נחשפנו לכלים רבים ליצירת קשר:

שיחות זום – כיתתי, קבוצתי (חלוקת הכיתה לקבוצות קטנות ואישיות יותר), אישי

וואטאפ – אישי, קבוצתי, שיחת וידאו

מייל – לשיח, להודעות, להעברת עבודות/משימות

משו"ב – כיתה מקוונת, ללמידה כיתתית, קבוצתית או אישית, לשיח ולהעברת הודעות ומשימות

ישנן כמובן פלטפורמות נוספות ללמידה מרחוק, חלקן בתשלום וחלקן וולונטריות - ערבים לבקרים מופצים קישורים ומועברות המלצות.

מגוון הכלים והאוטונומיה של כל מורה לבחור את הכלי הנכון לו, מעוררת אתגרים בפני עצמה: ישנה שונות גדולה בין התלמידים; לא כולם אוהבים את אותם הדברים; לכל תלמיד מיומנויות ויכולות שונות, רקע שונה, פערים לימודיים מידע קודם ועוד. כל תלמיד הוא עולם ומלואו והפלטפורמות הקיימות/הנבחרות, לא תמיד עונות על צרכיו.

כמו כן, בהעדר פדגוגיה מתאימה, הווטצאפ הופך לעתים למקום השתלחות ופגיעה של התלמידים; שיעור סינכרוני לא תמיד הוא שיעור מעניין – יש מי שמקשיבים, יש מי שפעילים, יש מי שבוהים במסך ויש מי שמפריעים, כמו בכיתה...

**למידה מרחוק – לצמצם את הפער**

אם כן, לאור האתגרים הרבים שמניתי, על מנת ללמוד מרחוק נדרשים: משמעת עצמית גבוהה, מכונות ורצון להתאמץ, רצון ברור להצליח, הבנת החשיבות והרווח של הלמידה, כלים ללמידה אפקטיבית, כלים ללמידה עצמית, כלים למשוב ובקרה וכן יכולת להתמודד עם כישלון, קושי ותסכול.

**פתרונות ודרכי התמודדות**

המשימה הראשונה והחשובה ביותר מופנית למנהלים, עליהם מוטלת האחריות לקדם מוטיבציה בקרב הצוותים שלהם.

נדרשת מהמנהלים הבנה והכלה של הקשיים שחווים מורים בימים אלו, בהם הם נדרשים להתמודד עם שינוי מידי, טכנולוגי, חדש, כזה המערער את החוזקות המוכרות להם, ונעשה רובו ככולו, כאשר גם הם בבית, לא תמיד עם האמצעים המתאימים ונדרשים לתת מענה גם למשפחותיהם.

ראשית, אני ממליצה למפות את המורים בהתאם לקשיים ולרמת המוטיבציה שלהם ולסייע באופן פרטני.

במקביל, יש לקדם שיח בין הצוות המוביל לבין המורים, במטרה לתת כלים, לעודד ולדרבן לקחת חלק במערך הלמידה החדש. כמו כן, חשוב לגרום למורים להבין את המקום בו נמצאים התלמידים – הבנה של מקור הקושי, תסייע במתן פתרונות אפקטיביים.

שנית, לצד הכלים טיפוח המודעות לאתגרי התלמידים, חשוב לפרגן למורים, לעודד ולתת פומבי לעשייה (למשל, לפרגן על הצלחות במועד החורף) - פרסונליזציה גם למורים. וכן, יש לטפח פלטפורמות שיאפשרו למורים לשתף בהצלחות ובסיבות להצלחות.

על מנת לייצר מערך הוראה אפקטיבי בעת הזו, חשוב להזמין את המורים להתמודד עם ארבע שאלות:

1. **מה?** על איזה חומר להתמקד בתקופה זו? איזה נושא? חומר חדש או חזרות? תכנית העבודה שנקבעה במקור צריכה להשתנות ולהתגמש בהתאם למצב: מומלץ לבחור, לפחות בהתחלה, נושאים קלילים יותר, עימם התלמידים יכולים להתמודד בכוחות עצמם; לבחור נושאים קצרים וממוקדים; לבחור נושאים שניתן ללמד באופן אחר, יצירתי יותר, ולעורר יותר עניין. לחלופין, ניתן להקדיש את הזמן לחזרות ולתרגול ואת הקניית התכנים החדשים, לדחות לשגרה. לשם יצירת הגמישות בתכנית העבודה, רצוי ומומלץ להתייעץ עם רכז המקצוע ועם מורים עמיתים.

את שלוש השאלות הבאות, העוסקות בסוגיות הביצוע, כדאי להפנות גם לתלמידים בשיח מקוון או בשאלון, מתוך ידיעה, שאולי לא נוכל להיענות לכל הבקשות שלהם, אך נייצר קרבה, איכפיות ומעורבות:

1. **מתי?** מה תהיה השעה הנוחה ללמידה?
2. **כמה?** – מה המינון המתאים לכל מקצוע, משימה, קבוצה? חצי שעה? רבע שעה? ברצף? לסירוגין? כמה מקצועות ליום?
3. **איך?** באיזה אופן נלמד? (סרטון? הרצאה מהרשת? הרצאה של המורה? מוסרט או מוקלט או און ליין? חוברת עבודה, סיכומים, משימות כתובות או חקר? באיזה אופן נדרשים התלמידים להשיב על המשימות? האם לבד? בזוגות ואולי בקבוצה? האם כתוב? אולי בהודעה קולית? הווטצאפ? במייל? במשו"ב? ואיך יוערכו המשימות? מילולי ו/או כמותי? מה חלקן בציון הסופי?

עם היציאה ללמידה מקוונת, על המורה להקדיש מחשבה לשני חלקים:

הקניה – מה? מתי? כמה? ואיך?

משימה/תרגול – מה? מתי? כמה? ואיך?

הצעות לגוון בחומרים ובדרכי ההערכה:

* הסרטה/הקלטה של המורה – כדי שהתלמידים יוכלו לשמוע כשנוח להם וכמה פעמים שהם רוצים או צרכים. השתדלו גם להסריט וגם להקליט (בהתאם לשונות התלמידים) ורצוי במנות קטנות -לתלמידים מאתגרים עד רבע שעה.
* שליחת סיכומים – חשוב להקפיד שהסיכומים יהיו ברורים, קלילים ולא ארוכים, כאלה המותאמים לרמת התלמידים ולניסיון ההתמודדות שלהם עם טקסטים בכיתה. תלמיד שמתקשה להתמודד עם טקסט מורכב בשגרה, לא יצליח להתמודד עם טקסט לבד בבית. תסכול כזה מייצר חוסר מוטיבציה ללמידה גם בהמשך.
* שלחו סרטון כטריגר לחשיבה או כחלק מהלמידה עצמה, וצרפו שאלה. את תשובות התלמידים אספו במייל, בהקלדה, בכתב יד מצולם גם בוואטאפ ואפילו, למי שיש קושי בכתיבה, לאפשר להשאיר הודעה קולית.
* מומלץ להשתמש באתרים מותאמים ללמידה, אבל לבחור קטעים מתאימים ובמנות קטנות. כך למשל באתר "תמיד זרחות" מופיעות שאלות קצרות ואמריקאיות, שתלמידים רבים מתגייסים לביצוען מאחר והמטלה קצרה, קלה ולא דורשת זמן רב.
* לגיוון הלמידה, אפשר ללמוד יחד ב"זום" כל פעם 3 מושגים למשך רבע שעה, ולבקש מהתלמידים לכתוב את מה שהם זוכרים מהמושג, כולל מילות מפתח ולהראות לכולם בדף A4.
* ניתן לשלב בלמידה גם פעילות חברתית וערכית וגם מפגשי עם הורים כמו "ערב ילדי זהב"

יש לזכור, כמו בשגרה, כי קיימת שונות גדול בין התלמידים: לא כולם אוהבים את אותם התחומים, לא כולם שולטים בכל המיומנויות, לא לכולם אותן יכולות, ישנם תלמידים עם פערים וכאלו השועטים קדימה וכולם נמצאים יחד באותה המציאות.

לצד מיפוי המורים, אני ממליצה למפות את התלמידים תוך איתור וציון הקשיים, נקודות החולשה ונקודות החוזק, כפי שלמדנו מההיכרות עימם בשגרה. שאלון ישיר לתלמיד יוכל לספק תמונה עדכנית: מה קשה לך? איך אתה אוהב ללמוד? מה הדרך העדיפה עליך? ממה אתה חושש? מה יכול לסייע לך? ניתן לפתוח מפגש כיתתי ב"זום" או בווטצאפ עם השאלות המנחות הללו, ולאפשר לתלמידים לשתף, לשמוע ולהשמיע.

חשוב לזהות במיפוי את "ילדי הזהב" ולחשוב יחד איתם מה ניתן לעשות כדי לסייע להם ולהביא אותם ללמידה יותר רציפה. בהמשך, יש להקדיש מחשבה לתלמידים שמתקשים לתפקד מרחוק אבל תפקדו כנדרש בשגרה. הייתי משאירה לסוף ואפילו מוותרת בשלב הזה לחלוטין על ילדי הקצה, אלו שלא תיפקדו גם בעבר וברור שלא מתפקדים עכשיו.

משוואת המוטיבציה – המטרה של התהליך היא לסייע לתלמידים להבין מה הרווח שלהם מהלמידה בשלב הזה (צמצום פער, העתיד שלהם, הבגרויות עם התאמות לתקופה - כולם מבינים את המצב שלהם, אח"כ יהיו מבחנים רגילים עם פחות התאמות, עכשיו יקלו מעט בבחינות כנראה – מיקוד – הזדמנות חד פעמית וכד').

חשוב לשקף להם שההשקעה היא לא כל-כך גדולה, להציג אותה כך שתראה סבירה בעיניהם ועל כן, שיח כזה חייב להיות אישי, להתאים לנקודת המבט של התלמיד ולתפישתו. השקעה סבירה תתאפשר אם נמקד את התלמיד ונשיב יחד איתו על השאלות: מתי, כמה ואיך? בנוסף, חשוב לפרק לילדים את המשימה ולתווך להם את המידע - בחרו נושא קל יחסית, שגוזל מעט זמן עבודה ובדרך שנראית לתלמיד קלה ויחסית ויעילה. בשיחה עם תלמיד הדגישו שזה טבעי והגיוני שלא פשוט להם, שלא "בא להם" ושהם מעדיפים לא ללמוד, אבל הסבירו להם גם את הרווחים בלמידה בשלב הזה ואת ההפסדים או המחירים שישלמו אם לא יתגייסו.

צאו מנקודת הנחה, כי חלק מהשיעורים שחוו התלמידים ב"זום" ארוכים ומתישים (בין עם חוו בעצמם ובין אם למדו זאת מחוויותיהם של חבריהם). על מנת לרתום אותם, ליצור עניין ולגרום להם להיכנס ולהשתלב, על המורים לייצר אמון מחדש: להבטיח מפגש ענייני, הקנייה קצרה וממוקדת וחוויית הצלחה. לעבודה עם תלמידי הקצה מומלץ להקנות פעמיים 20 דקות ולאחריהן משימה קצרה, המתבססת על ההקניה.

**המלצות נוספות**

* חשוב להקפיד על קשר אישי, ולא רק עם מחנכת הכיתה – שיחות טלפון אישיות וקצרות, לעידוד, ברור מצב הרוח וזיהוי הקשיים.
* יש לצמצם את מספר המשימות ביום ולאפשר גמישות לזמן הביצוע שלהן.
* יש לוודא שהיקף המשימות היומיות אינו חוצה את גבול שלוש השעות. לתלמידים מאתגרים במיוחד גם מקבצים של 15 דקות הקניה ועוד רבע שעה עבודה על משימה, מספיקים ופחות מתסכלים.
* אפשרו לתלמידים בחירה, כיחידים וקבוצה, של המשימות ודרך הגשתן.
* גוונו בסגנונות ההוראה והמטלות – שלבו גם משימות קלילות, מעניינות, מצחיקות ויצירתיות.
* המליצו לתלמידים לחלק את המשימות – הגדירו מראש למשל, שהמשימה תארך להם שעה, והמליצו להם לעבוד על כל חלק רבע שעה.
* אפשרו עבדה בזוגות ובקבוצות, שלעתים מייצרת מחויבות גדולה יותר.
* זמנו חוויות הצלחה גם מרחוק ועודדו את התלמידים להאמין בעצמם.
* בתכנון השיעור ללמידה מרחוק, חשבו מה בשיעור ייצר מוטיבציה? מה יגרום לתלמידים להצטרף למפגש הבא? וזאת מעבר לשאלות הקבועות: מה המסר המרכזי שאני רוצה שהתלמידים יצאו איתו? באילו מתודות הכי נכון להשתמש להוראת הנושא? והאם יש טריגר מתאים לנושא?
* דאגו לתכנן את הזמן שלכם - אם, למשל, מורה נדרש לעבוד ארבע שעות ביום: הקצו ל"זום" כיתתי 40 דקות, הקצו שעה לתכנון המפגש, הקדישו זמן לארבע שיחות אישיות (בטלפון, ב"זום", בוואטצאפ וכדומה, בהתאם להעדפת התלמיד), הקדישו זמן להקלטת מפגש לבדיקת משימות של התלמידים ועוד.
* הקפידו לתזכר את התלמידים להיכנס לשיעורים המקוונים, שעה לפני וחמש דקות לפני – אפשר למנות גם תלמיד שיהיה אחראי לכך ויסייע לכם.
* בקשו מהתלמידים שיאשרו סיום מטלות קטנות ועודדו אותם.
* הקפידו למשב כל הזמן, גם על נוכחות ומאמץ וגם על סיוע ותמיכה חברתית – בציון, בפרגון, במסרון להורים.
* חשבו על צ'ופרים רלוונטיים שיעוררו מוטיבציה.
* זכרו שיש תלמידים שרק עבודה 'אחד על אחד' יכולה לעזור להם וזמנו אותם לשיח אישי ועבודה צמודה ופרטנית עד כמה שניתן.
* קדמו חשיבה פרסונלית – אישית וממוקדת.
* אל תתייאשו – גם אם הגיעו שני תלמידים למפגש מקוון, נסו שוב ו/או עם קבוצה נוספת.
* שתפו את התלמידים ותנו להם תפקידים. כך למשל שיתפה חגית עזר בפייסבוק: "בכיתת החינוך שלי התלמידים בחרו לעצמם תפקידים: אחד בחר להיות האופטימי הסדרתי - שולח לנו דברים אופטימיים, אחד בחר להיות איש המשחקים - שולח משחקים, אחד בחר להיות המבוגר האחראי - דואג לשלוח לנו כל אפליקציה בעניין כמו מגן אות תזכורות ועוד".

**אל תלחצו מעמידה בהספק – עדיף להתחיל לאט וטוב מאשר לוותר...**

**בתקווה לימים בריאים ומאושרים**

**בהצלחה!**

**שרית חדד**

**יועצת ארגונית-פדגוגית**